Yevropada aksar chegaralar yopiq, qochqinlar arosatda
Qochqinlarning Yevropa tomon oqimini to'xtatish uchun Suriyaga qo'shni mamlakatlarga yordamni oshirish taklifi yangramoqda.
Germaniya, Avstriya va boshqa davlatlar bir necha ming qochqinni bag'riga oldi, lekin ayni paytda aksar chegaralar yopiq. Minglab odam Vengriya, Sloveniya, Serbiya va Xorvatiya chegarasida arosatda qolgan. Yoxannes Xan Makedoniyaga safari chog'ida masalani muhokama qildi. U olg'a surayotgan takliflardan biri shuki, qochqinlarning Yevropa tomon oqimini to'xtatish uchun Suriyaga qo'shni mamlakatlarga yordamni oshirish zarur. Xususan, qariyb 2 million qochqinga boshpana bergan Turkiya uchun 1,1 milliard dollarga teng jamg'arma tuzaylik, deydi Yoxannes Xan. Qochqinlar Yaqin Sharqning o'zida joylashtirilsa, bir kun kelib vataniga qaytishi ham oson bo'ladi, deydi rasmiy. Suriyadagi urush oqibatida 4 milliondan ziyod odam mamlakatni tark etgan. Yarmi Turkiyada, milliondan oshig'i Livanda va 630 ming qochqinga Iordaniya boshpana bergan. Bugun Avstriya yana uch ming suriyalikka chegarasini ochdi. O'z atrofini tikan simlar bilan o'rab olgan Vengriya minglab qochqinlarni Avstriya chegarasiga avtobuslarda yetkazmoqda. Xorvatiya esa kamida ming qochoqni Vengriyaga qaytargan. Keti uzilmayotgan qochqinlarni qanday qilib joylashtirish, yopiq chegaralar, ayrim hukumatlarning ularni qabul qilishga mutlaqo qarshiligi hamda Yevropa Ittifoqi yagona yechim bilan chiqa olmayotgani davlatlar o'rtasida achchiq bahslarga sabab bo'lmoqda, ayniqsa Bolqonda. Shu yilning o'zida 430 ming odam farovon hayot izlab, Yevropaga kirgan.